ธนาคารแลนด์ควงซีทีบีซีแบงก์ลุยเทรดไฟแนนซ์
ซีทีบีซีแบงก์หนุนธนาคารแลนด์ แอนด์ เฮ้าส์ เบิกทางธุรกิจเทรดไฟแนนซ์ ผ่านเครือข่าย 14 ประเทศ
5 เม.ย. 2559

ซีทีบีซีแบงก์หนุนธนาคารแลนด์ แอนด์ เฮ้าส์ เบิกทางธุรกิจเทรดไฟแนนซ์ ผ่านเครือข่าย 14 ประเทศ
นายรัตน์ พานิชพันธ์ ประธานกรรมการบริหาร บริษัท แอล เอช ไฟแนนซ์เชียล กรุ๊ป เปิดเผยว่า การที่ธนาคารซีทีบีซีแบงก์ สัญชาติไต้หวัน เข้ามาถือหุ้นในสัดส่วน 35.6% ไม่มีผลกระทบต่อการบริหารธนาคาร เพราะพันธมิตรเข้าใจการทำธุรกิจในประเทศไทยอย่างดี โดยทั้งสองฝ่ายมีความตกลงเสริมความแข็งแกร่งระหว่างกัน โดยเฉพาะการถ่ายทอดสิ่งใหม่ในสิ่งที่ธนาคารแลนด์ แอนด์ เฮ้าส์ ไม่มี
สำหรับธุรกิจใหม่ที่สำคัญ คือ เทรดไฟแนนซ์ ซึ่งปัจจุบันธนาคารไม่มีธุรกิจนี้ แต่พันธมิตรใหม่มีเครือข่ายในต่างประเทศ 106 แห่ง ครอบคลุม 14 ประเทศ จะช่วยนำทางไปสู่ธุรกิจระหว่างประเทศ ทั้งเทรดไฟแนนซ์ การเปิดแอล/ซี รวมทั้งธุรกรรมนำเข้าส่งออกมากขึ้น
ทั้งนี้ ธนาคารซีทีบีซีแบงก์ เห็นโอกาสการทำธุรกิจในประเทศไทยมานานแล้ว โดยมีสำนักงานตัวแทนในไทยมากว่า20 ปี ซึ่งการเป็นธนาคารพาณิชย์ในประเทศไทย ช่วยให้สามารถบริการลูกค้าสัญชาติไต้หวันกว่า 3,000 บริษัทในประเทศไทยได้ครบวงจร จากนี้จะเตรียมจัดตั้งสายงานลูกค้าธุรกิจไต้หวันเพื่อดูแลลูกค้าเดิมและรองรับนักธุรกิจไต้หวันที่สนใจมาลงทุนในไทยด้วย
นายรัตน์ กล่าวว่า คาดว่ากระบวนการจะแล้วเสร็จในปลายไตรมาส 3 ปีนี้โดยจะปรับจำนวนคณะกรรมการบริหารเพิ่มคนจากซีทีบีซีแบงก์ 3 คน และเพิ่มเป็น 5 คน เมื่อตั้งหน่วยธุรกิจใหม่แล้วเสร็จ ขณะที่งานด้านบริหารจะมีคนของซีทีบีซีแบงก์เป็นรองประธานกรรมการบริหาร 1 คน และมีผู้บริหารสายงานใหม่ ได้แก่ สายงานเทรดไฟแนนซ์ สายงานเวลธ์แมเนจเมนท์ และสายงานลูกค้าธุรกิจไต้หวัน
ทั้งนี้ เมื่อกระบวนการซื้อหุ้นเสร็จสิ้น จะทำให้ฐานเงินทุนของธนาคารแลนด์ แอนด์ เฮ้าส์ เติบโตมากกว่าเท่าตัว หรือกว่า 3.2 หมื่นล้านบาท โดยมีอัตราส่วนเงินกองทุนชั้นที่ 1 เพิ่มขึ้นจาก 10.2%เมื่อสิ้นปี 2558 เป็น 21.3% สูงสุดในระบบธนาคารพาณิชย์รองรับการเติบโตของธุรกิจได้หลายปี โดยคาดว่าในช่วง 5 ปีข้างหน้า เงินกองทุนชั้นที่ 1 จะปรับลดลงมาเป็น 12% ด้วยสินทรัพย์จะเพิ่มขึ้นเป็นเท่าตัวจากปัจจุบันอยู่ที่ประมาณ 2 แสนล้านบาท
“การที่ซีทีบีซีแบงก์ถือหุ้น 35.6% เราใช้วิธีออกหุ้นเพิ่มทุนแบบเฉพาะเจาะจง (พีพี) โดยไม่แตะหุ้นเดิม ไม่มีผู้ได้เปรียบเสียเปรียบจากการขายหุ้นเพิ่มทุน จึงไม่จำเป็นต้องทำคำเสนอซื้อหุ้น (เทนเดอร์ออฟเฟอร์) ซึ่งธนาคารจะทำหนังสือขอผ่อนผันการทำเทนเดอร์ออฟเฟอร์ (ไวท์วอช) ไปยัง ก.ล.ต.ต่อไป” นายรัตน์ กล่าว